कंधार में पुलिस मुख्यालय पर हमला, 21 मरे  
कंधार में पुलिस मुख्यालय पर तालिबान लड़ाकों ने हमला किया, जिसमें कम से कम 15 पुलिस अधिकारियों समेत 21 लोगों की मौत हो गई।
कंधार में शनिवार को पुलिस मुख्यालय पर तालिबान लड़ाकों ने हमला किया, जिसमें कम से कम 15 पुलिस अधिकारियों समेत 21 लोगों की मौत हो गई, जबकि कई अन्य घायल हो गए। इस दौरान विस्फोट और गोलीबारी की भी खबर है। हमलावरों का एक दस्ता दोपहर के करीब एक बारातघर में घुसा और पुलिस इमारत पर गोलीबारी शुरू की।  रिपोर्ट है कि कंधार में छह विस्फोट हुए। प्रांतीय गवर्नर तोरियालाइ वेसा ने बताया मृतकों में से 15 अफगान पुलिस अधिकारी हैं। उधर, आंतरिक मंत्रालय के प्रवक्ता जमीरी बशरी ने बताया कि इस हमे में तीन अफगान सैनिक, दो असैनिक और एक खुफिया एजेंट भी मारे गए हैं।  हमलावरों ने पहले दोपहर के करीब हमला किया। उन्होंने सिलसिलेवार विस्फोट किए। इससे प्रांतीय पुलिस मुख्यालय के इर्द-गिर्द का इलाका दहल उठा। यह गवर्नर के दफ्तर के नजदीक है।  प्राथमिक रिपोर्ट में बताया गया था कि पुलिस परिसर के बाहर एक कार बम हमला हुआ है और उसके तत्काल बाद दो आत्मघाती हमलावरों ने मुख्यालय में घुसने की कोशिश की, लेकिन उन्होंने बाहर ही खुद को उड़ा लिया।